Ibrahim Tepić
Ibrahim Tepić, historičar, (1947-1997). Osnovnu i srednju školu završio je u Srebrenici, a studij historije na Odsjeku za historiju Filozofskog fakulteta u Sarajevu 1971. Postdiplomski studij završio je na grupi za historiju Filozofskog fakulteta u Beogradu 1979 odbranivši magistarsku tezu pod naslovom "Trgovina BiH od 1856. do 1875. godine". Doktorsku disertaciju pod naslovom "Bosna i Hercegovina u ruskim izvorima od 1856. do 1878. godine" odbranio je na Filozofskom fakultetu u Sarajevu 1986. Od 1971. radi na Odsjeku za historiju u Sarajevu kao asistent, od 1986. kao docent, od 1990. kao vanredni profesor a od 1996. kao redovni profesor. U periodu 1988-1992. Ibrahim Tepić je bio šef Odsjeka za historiju, predsjednik Društva istoričara Bosne i Hercegovine i sekretar redakcije Godišnjaka Društva istoričara Bosne i Hercegovine. Bio je dekan Filozofskog fakulteta u Sarajevu u periodu 1994-1997. Naučno djelo prof. dr. Ibrahima Tepića obuhvata preko 40 bibliografskih jedinica, od kojih je najznačajnije djelo "BiH u ruskim izvorima 1856-1878. godine". Na osnovu izvorne arhivske građe u ovoj monografiji Ibrahim Tepić obrađuje izvještaje ruskih konzula u Sarajevu, Mostaru i Dubrovniku koji sadrže podatke o položaju Bosne i Hercegovine u okviru Osmanskog carstva, organizaciju osmanske vlasti i njeno funkcionisanje, poreski sistem, finansije, privredu, vojsku i policiju kao i prisustvo Rusije u kulturnom i prosvjetnom životu Bosne i Hercegovine. Zajedno sa kolegom Zijadom Šehićem istraživao je građu za historijski atlas Bosne i Hercegovine, ali okončanje ovog projekta nažalost nije dočekao. Atlas je objavljen 2002. pod nazivom "Bosna i Hercegovina na geografskim i historijskim kartama".